மலையாளச் சாமிக்கு தனி ஆலயம் இல்லாததால், மாரியம்மனுக்கும் பத்திரகாளி அம்மனுக்கும் விழா எடுக்கும் சித்திரை மாதத்தில் சிறப்பு பூசை செய்யப்படுகிறது. சிறப்பு பூசையின்போது சாராயம், கள், சுருட்டு, வடை, பொங்கல், பழம், தேங்காய் ஆகியவற்றைப் படையலிட்டு கிடா, சேவல் பலிகொடுப்பார்கள். மலையாளச் சாமியின் வேலில் எலுமிச்சைப் பழம் ஒன்றும் குத்திவைப்பார்கள். சேளூரைச் சுற்றியுள்ள 18 கிராமங்களில் உள்ள மாரியம்மன், காளியம்மன், கொங்களம்மன், பகவதியம்மன், கருப்பண்ணசாமி கோயில்களில் விழா நடைபெறும்போது மலையாளச் சாமி கோயிலின் வேல் எடுத்துச் செல்லப்படும். எடுத்துச் செல்கிற வேலை காவிரி ஆற்றில் நீராட்டிப் புனிதப்படுத்துவார்கள். பின்னர் மாலை அணிவித்து, மேளதாளத்துடன் ஊர்வலமாக எடுத்து வருவார்கள். இது நீண்டகால வழக்கமாக உள்ளது. மேலும், பண்டிகைக் காலங்களில் இந்த வேல் வீடுவீடாக எடுத்துச் செல்லப்படும். மக்கள் வேலினை மஞ்சள் நீராட்டி, தேங்காய் உடைத்து வழிபடுவார்கள். மேலும், விழா முடிவுறும் மூன்றாம் நாள் அந்த வேலினை மலையாளச் சாமி கோயிலில் கொண்டு வந்து குத்திவைத்துவிடும் வழக்கமும் மக்களிடம் உள்ளது.